**Upozornenie na podanie oznámenia funkcií, zamestnaní, činností a majetkových pomerov verejných funkcionárov k 30.4.2024
za kalendárny rok 2023**

V súvislosti s blížiacim sa termínom na podávanie oznámení funkcií, zamestnaní, činností a majetkových pomerov verejných funkcionárov za kalendárny rok 2023 predsedníčka Výboru NR SR pre nezlučiteľnosť funkcií upozorňuje, že:

Podľa čl. 7 ods. 1 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení neskorších predpisov (ďalej len „ústavný zákon“) verejní funkcionári uvedení v čl. 2 ods. 1 písm. a) až n), p), r), u) až zp) ústavného zákona sú povinní podať **do 30. apríla 2024** oznámenie funkcií, zamestnaní, činností a majetkových pomerov (ďalej „oznámenie“) za predchádzajúci kalendárny rok 2023 Výboru pre nezlučiteľnosť funkcií Národnej rady Slovenskej republiky (ďalej len „výbor“).

 Verejní funkcionári oznámenie podávajú na tlačive, ktoré je zverejnené na internetovej stránke Národnej rady Slovenskej republiky. Rovnako na tejto stránke je zverejnené metodické usmernenie, ktoré je nápomocné pri jeho vypĺňaní.

Osobitne upozorňujeme na to, že v rámci výslovne vymenovaných verejných funkcionárov v cit. čl. 2 ods. 1 ústavného zákona, sa táto povinnosť vzťahuje podľa písm. zc) aj na funkciu štatutárneho orgánu alebo členov štatutárneho orgánu, členov riadiaceho orgánu a členov kontrolného orgánu alebo dozorného orgánu právnických osôb, ktorých do funkcie priamo alebo nepriamo navrhuje alebo ustanovuje štát alebo právnická osoba so stopercentnou majetkovou účasťou štátu.

Povinnosť podať oznámenie do 30.4.2024 majú aj tí verejní funkcionári, ktorí v priebehu roka 2023 skončili verejnú funkciu. Okrem toho verejní funkcionári, ktorí skončili verejnú funkciu a spĺňajú podmienky podľa čl. 8 ods. 1 ústavného zákona, majú súčasne aj povinnosť podať oznámenie do 30 dní po uplynutí jedného roka odo dňa skončenia výkonu verejnej funkcie podľa čl. 8 ods. 5 ústavného zákona („Oznámenie verejného funkcionára po skončení výkonu verejnej funkcie“). Táto povinnosť sa netýka bývalých poslancov Národnej rady Slovenskej republiky, sudcov Ústavného súdu Slovenskej republiky, členov Súdnej rady Slovenskej republiky, verejného ochrancu práv, komisára pre deti a komisára pre osoby so zdravotným postihnutím a bývalých členov Bankovej rady Národnej banky Slovenska.

Upozorňujeme verejných funkcionárov, ktorí vykonávajú verejnú funkciu alebo verejnú funkciu v roku 2023 ukončili, aby dodržali termíny na podanie oznámení. V opačnom prípade výbor začne za oneskorené podanie oznámenia alebo jeho nepodanie konanie, a môže uložiť
za porušenie ústavného zákona pokutu.

 Veronika **R e m i š o v á**, v. r.

 predsedníčka Výboru NR SR

 pre nezlučiteľnosť funkcií